A Bizottság 231/77/EGK rendelete
(1977. február 2.)
az olívaolajra alkalmazandó export-visszatérítések és lefölözések alkalmazására vonatkozó részletes szabályokról szóló 616/72/EGK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb a 1707/73/EGK rendelettel [1] módosított, az olaj- és zsírpiac közös szervezésének létrehozásáról szóló, 1966. szeptember 22-i 136/66/EGK tanácsi rendeletre [2],
tekintettel az olajok és a zsírok Közösség és Görögország közötti kereskedelméről szóló, 1966. október 27-i 162/66/EGK tanácsi rendeletre [3],
tekintettel a legutóbb a 2429/72/EGK rendelettel [4] módosított, az olívaolajra alkalmazandó export-visszatérítésekről és lefölözésekről szóló, 1967. június 27-i 171/67/EGK tanácsi rendeletre [5] és különösen annak 11. cikkére,
mivel a legutóbb az 503/76/EGK rendelettel [6] módosított, az olívaolajra alkalmazandó export-visszatérítések és lefölözések alkalmazására vonatkozó részletes szabályokról szóló, 1972. március 27-i 616/72/EGK bizottsági rendelet [7] 2. cikke előírja, hogy a 171/67/EGK rendelet 9. cikkében említett lefölözés alól mentes importot engedélyezni kell azokra az olívaolaj-minőségekre, amelyekre vonatkozólag készpénz-visszatérítés érvényesül;
mivel készpénz-visszatérítést csak bizonyos olívaolaj-minőségek és azok bizonyos kiszerelései esetében nyújtanak; mivel a hagyományos exportformáktól eltérő ügyletek megakadályozása érdekében rendelkezni kell arról, hogy lefölözés alól mentes importot csak olyan termékek és azok olyan kiszerelési formáinak exportjára engedélyezzenek, amelyekre ténylegesen nyújtható készpénz-visszatérítés;
mivel az e rendeletben előírt rendelkezések összhangban vannak az Olaj- és Zsírpiaci Irányítóbizottság véleményével,
ELFOGADTA EZT A RENDELETET:
1. cikk
A 616/72/EGK rendelet 2. cikke a következőképpen módosul:
"A 171/67/EGK rendelet 9. cikkének (1) bekezdésében említett lefölözés alól mentes behozatal engedélyezésének feltétele olyan olívaolaj-minőségek és - adott esetben - azok olyan kiszerelési formáinak exportja, amelyek esetében az engedélykérelem benyújtásának napján készpénz-visszatérítés van érvényben."
2. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1977. február 2-án.